Σύσταση για ΑΠΟΦΑΣΗ ΤΟΥ ΣΥΜΒΟΥΛΙΟΥ η οποία επιτρέπει στην Επιτροπή να διαπραγματευτεί τους όρους για την προσχώρηση της Κοινότητας στη συμφωνία της Οικονομικής Επιτροπής για την Ευρώπη των Ηνωμένων Εθνών (ΟΕΕ/ΗΕ) η οποία αφορά την έγκριση ενιαίων όρων διεξαγωγής των περιοδικών τεχνικών ελέγχων των τροχοφόρων οχημάτων και την αμοιβαία αναγνώριση αυτών των ελέγχων (συνήφθηκε στη Βιέννη στις 13 Νοεμβρίου 1997) {SEC(2004)1056}

(υποβάληθείσα από την Επιτροπή)

1. Ιστορικό

Η συμφωνία ΟΕΕ/ΗΕ του 1958 σχετικά με τις τεχνικές απαιτήσεις για τα τροχοφόρα οχήματα, στην οποία η Κοινότητα προσχώρησε στις 24 Μαρτίου 1998, είχε ως στόχο την εκπόνηση ενιαίων τεχνικών προδιαγραφών για την κατασκευή και την έγκριση τύπου νέων οχημάτων. Η συμφωνία ΟΕΕ/ΗΕ του 1997 για τον έλεγχο οχημάτων έχει ως στόχο τη θέσπιση κανόνων για τους περιοδικούς τεχνικούς ελέγχους των τροχοφόρων οχημάτων τα οποία είναι ταξινομημένα ή έχουν τεθεί σε υπηρεσία στην επικράτεια των συμβαλλομένων στη συμφωνία μερών.

Τα πεδία αρμοδιότητας της συμφωνίας για τον έλεγχο οχημάτων ανήκουν όλα στο πεδίο δράσης της Κοινότητας. Εμπίπτουν στο πεδίο της οδηγίας 96/96/ΕΚ του Συμβουλίου για την προσέγγιση των νομοθεσιών των κρατών μελών σχετικά με τον τεχνικό έλεγχο των μηχανοκίνητων οχημάτων και των ρυμουλκουμένων τους, όπως αυτή τροποποιήθηκε από την οδηγία 2001/11/ΕΚ (λειτουργική δοκιμή της διάταξης περιορισμού της ταχύτητας των επαγγελματικών οχημάτων) και από την οδηγία 2003/27/ΕΚ (δοκιμές των εκπομπών καυσαερίων των μηχανοκίνητων οχημάτων). Οι εν λόγω οδηγίες προβλέπουν ελάχιστες απαιτήσεις τις οποίες ορισμένα κράτη μέλη υπερβαίνουν.

Επτά κράτη έχουν έως τώρα προσχωρήσει στη συμφωνία για τον έλεγχο οχημάτων: Εσθονία, Κάτω Χώρες, Φινλανδία, Ουγγαρία, Ρουμανία, Ρωσική Ομοσπονδία και Βουλγαρία. Το άρθρο 4 της συμφωνίας του 1997 προβλέπει ότι η πρόσβαση στη συμφωνία για τον έλεγχο οχημάτων είναι ανοιχτή σε οργανισμούς περιφερειακής οικονομικής ενοποίησης, στους οποίους τα μέλη τους έχουν μεταφέρει εξουσίες στα πεδία που καλύπτει η συμφωνία, μεταξύ άλλων την εξουσία λήψης δεσμευτικών αποφάσεων για τα μέλη τους, το οποίο αποτελεί ρητή αναφορά στην Κοινότητα. Εάν δεν υπάρξει άλλη μεταβολή, η προσχώρηση της ΕΕ στη συμφωνία για τον έλεγχο οχημάτων θα δώσει στην Κοινότητα 25 ψήφους σε σύνολο 28 ψήφων.

2. Άσκηση εξουσιών στο πεδίο του τεχνικού ελέγχου οχημάτων

Η συμφωνία του 1997 για τον έλεγχο οχημάτων εμπίπτει στο πεδίο δραστηριότητας της ομάδας εργασίας 29 της ΟΕΕ/ΗΕ, επικουρικό όργανο της επιτροπής εσωτερικών μεταφορών της ΟΕΕ/ΗΕ, η οποία είναι επίσης επιφορτισμένη με τη διαχείριση της συμφωνίας του 1958 για την κατασκευή των οχημάτων.

3. Διαπραγμάτευση

Ορισμένες ρήτρες της συμφωνίας για τον έλεγχο των οχημάτων χρειάζονται προσαρμογή ή διευκρίνιση προκειμένου να συμμορφώνονται με την ευρωπαϊκή νομοθεσία.

Δύο πτυχές πρέπει οπωσδήποτε να προσαρμοστούν ή να διευκρινιστούν: το άρθρο 1 και το άρθρο 12 πρέπει να τροποποιηθούν προκειμένου να διευκρινιστεί η έννοια της αμοιβαίας αναγνώρισης των πιστοποιητικών τεχνικού ελέγχου ώστε να περιοριστεί το πεδίο της στην εξασφάλιση της ελεύθερης μετακίνησης των οχημάτων στην επικράτεια της ΕΕ. Η συμφωνία για τον έλεγχο οχημάτων δεν πρέπει να επιτρέπει τη χορήγηση πιστοποιητικού τεχνικού ελέγχου σε ένα όχημα σε συμβαλλόμενο μέρος άλλο από αυτό στο οποίο το όχημα είναι ταξινομημένο, εκτός εάν έχει συναφθεί διμερής συμφωνία μεταξύ του συμβαλλομένου μέρους όπου το όχημα είναι ταξινομημένο και του συμβαλλομένου μέρους στο οποίο εκτελείται ο έλεγχος.

Υπάρχουν επίσης λεπτομερή τεχνικά σημεία στον κανόνα αριθ. 1 της συμφωνίας τα οποία θα πρέπει να αλλαχθούν, π.χ. να απαλειφθούν οι απαιτήσεις ελέγχου που αφορούν τα συστήματα κλιματισμού και ψύξης, τουλάχιστον έως ότου αναπτυχθούν και εγκριθούν αποδεκτές μέθοδοι ελέγχου.

Ορισμένες από τις τροποποιήσεις που απαιτούνται για να καταστεί η συμφωνία για τον έλεγχο οχημάτων πλήρως σύμμορφη με την ευρωπαϊκή νομοθεσία βρίσκονται ήδη στη διαδικασία εφαρμογής. Κατά τη διάρκεια των διαπραγματεύσεων και κατά την προσχώρηση, η Επιτροπή θα δηλώσει ότι δεν θα εφαρμόσει τις ρήτρες της συμφωνίας οι οποίες δεν βρίσκονται σε πλήρη συμμόρφωση με την ευρωπαϊκή νομοθεσία (βλέπε οδηγίες διαπραγμάτευσης στο παράρτημα). Όπου είναι αναγκαίο, ελάσσονες τροποποιήσεις μπορούν να γίνουν μετά την προσχώρηση της Κοινότητας στη συμφωνία. Οι ψήφοι που θα διαθέτει η Κοινότητα στο πλαίσιο της ομάδας εργασίας 29 θα της δώσουν τη δυνατότητα να επηρεάζει σημαντικά τις μελλοντικές εξελίξεις.

Είναι απαραίτητο να προσχωρήσει η Κοινότητα στη συμφωνία για τον έλεγχο οχημάτων προκειμένου να εξασφαλίσει τη συνοχή, από κοινοτική σκοπιά, μεταξύ των προτύπων τεχνικού ελέγχου και της έγκρισης τύπου, αμφότερα στο πλαίσιο της ομάδας εργασίας 29 της ΟΕΕ/ΗΕ.

Λαμβάνοντας υπόψη τα ανωτέρω, η Επιτροπή συνιστά στο Συμβούλιο να επιτρέψει στην Επιτροπή :

- για να διαπραγματευθεί συμφωνία για την προσχώρηση της Κοινότητας στη συμφωνία για τον έλεγχο οχημάτων το συντομότερο δυνατό.

- για να διεξάγει τις διαπραγματεύσεις σε συνδιαβούλευση με μια ειδική συμβουλευτική επιτροπή οριζόμενη από το Συμβούλιο, σύμφωνα με τις οδηγίες διαπραγμάτευσης του παραρτήματος.

ΠΑΡΑΡΤΗΜΑ Οδηγίες διαπραγμάτευσης

1. Στόχος των διαπραγματεύσεων είναι να δοθεί η δυνατότητα στην Ευρωπαϊκή Κοινότητα να προσχωρήσει στη συμφωνία για τον έλεγχο οχημάτων της ΟΕΕ/ΗΕ το συντομότερο δυνατόν.

2. Κατά τη διάρκεια των διαπραγματεύσεων, η Επιτροπή οφείλει ιδίως να:

- διασφαλίσει ότι, σε πεδία τα οποία αποτελούν αρμοδιότητα της Κοινότητας, η Κοινότητα θα ψηφίσει με τον αριθμό ψήφων των κρατών μελών της τα οποία αποτελούν μέλη της Οικονομικής Επιτροπής για την Ευρώπη, κατ'εφαρμογή του άρθρου 4 παράγραφος 1 της συμφωνίας για τον έλεγχο οχημάτων.

- δηλώσει σύμφωνα με το άρθρο 2 παράγραφος 4 της συμφωνίας για τον έλεγχο οχημάτων ότι η Κοινότητα δεν θα εφαρμόσει

* τη διάταξη του άρθρου 1 σχετικά με την αμοιβαία αναγνώριση των επιθεωρήσεων που εκτελούνται από τα κράτη μέλη της.

* το άρθρο 12 της συμφωνίας για τον έλεγχο οχημάτων το οποίο προβλέπει τη διμερή συμφωνία ως προαπαιτούμενο για τους τεχνικούς ελέγχους που εκτελούνται από τους φορείς τεχνικού ελέγχου εξ ονόματος ενός άλλου κράτους μέλους. και

* τον κανόνα αριθ. 1 που αφορά τις ενιαίες διατάξεις για τους περιοδικούς τεχνικούς ελέγχους τροχοφόρων οχημάτων όσον αφορά την προστασία του περιβάλλοντος.

καθόσον δεν συμμορφούνται πλήρως με την κοινοτική νομοθεσία.

- ορίσει ρητώς ότι η Κοινότητα διατηρεί το δικαίωμα να δηλώσει, οποιαδήποτε στιγμή, σύμφωνα με το άρθρο 2 παράγραφος 2 της συμφωνίας για τον έλεγχο οχημάτων, ότι δεν θα εφαρμόσει ορισμένους κανόνες του παραρτήματος της εν λόγω συμφωνίας.

- δηλώσει ότι δεν θεωρεί ότι δεσμεύεται από το άρθρο 8 της συμφωνίας για τον έλεγχο οχημάτων σχετικά με τη διαιτησία σε περίπτωση διαφορών μεταξύ δύο ή περισσοτέρων συμβαλλομένων μερών.